CELEX: 32022R0238
Language: lt
Date: 2022-02-21 00:00:00
Title: Tarybos reglamentas (ES) 2022/238 2022 m. vasario 21 d. kuriuo iš dalies keičiamas Reglamentas (ES) Nr. 401/2013 dėl ribojamųjų priemonių, taikomų atsižvelgiant į padėtį Mianmare / Birmoje

2022 2 21   
               
               
                  LT
               
               
                  Europos Sąjungos oficialusis leidinys
               
               
                  L 40/8
               
            
         TARYBOS REGLAMENTAS (ES) 2022/238
         2022 m. vasario 21 d.
         kuriuo iš dalies keičiamas Reglamentas (ES) Nr. 401/2013 dėl ribojamųjų priemonių, taikomų atsižvelgiant į padėtį Mianmare / Birmoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 215 straipsnį,
         atsižvelgdama į 2022 m. vasario 21 d. Tarybos sprendimą (BUSP) 2022/243, kuriuo iš dalies keičiamas Sprendimas 2013/184/BUSP dėl ribojamųjų priemonių atsižvelgiant į padėtį Mianmare/Birmoje (1),
         atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
         kadangi:
         
                     (1)
                  
                  
                     Tarybos reglamentu (ES) Nr. 401/2013 (2) įgyvendinamos kelios priemonės, numatytos Tarybos sprendimu 2013/184/BUSP (3), įskaitant tam tikrų fizinių ar juridinių asmenų, subjektų ir organizacijų lėšų ir ekonominių išteklių įšaldymą;
                  
               
                     (2)
                  
                  
                     atsižvelgdama į tai, kad padėtis Mianmare / Birmoje tebėra sunki, 2022 m. vasario 21 d. Taryba priėmė Sprendimą (BUSP) 2022/243, kuriuo į Sprendimo 2013/184/BUSP priede pateiktą asmenų ir subjektų, kuriems taikomos ribojamosios priemonės, sąrašą buvo įtraukti 22 asmenys ir 4 subjektai;
                  
               
                     (3)
                  
                  
                     siekiant išvengti nenumatytų vieno iš tų subjektų įtraukimo į sąrašą pasekmių, Sprendimas (BUSP) 2022/243 Sprendime 2013/184/BUSP nustatė naują nukrypti leidžiančią nuostatą dėl lėšų įšaldymo ir draudimo leisti tam subjektui naudotis lėšomis ar ekonominiais ištekliais. Ta nukrypti leidžianti nuostata sudarys sąlygas Sąjungos veiklos vykdytojams nutraukti naftos ir dujų gręžinių eksploatavimą laikantis tarptautinių standartų ir nutraukti su tuo subjektu sudarytas sutartis;
                  
               
                     (4)
                  
                  
                     todėl Reglamentas (ES) Nr. 401/2013 turėtų būti atitinkamai iš dalies pakeistas;
                  
               
                     (5)
                  
                  
                     siekiant užtikrinti, kad šiame reglamente numatytos priemonės būtų veiksmingos, šis reglamentas turėtų įsigalioti nedelsiant,
                  
               PRIĖMĖ ŠĮ REGLAMENTĄ:
         
            1 straipsnis
            Reglamente (ES) Nr. 401/2013 įterpiamas šis straipsnis:
            
               
                  „4db straipsnis
                  Nukrypdamos nuo 4a straipsnio, valstybės narės kompetentingos institucijos gali leisti panaikinti tam tikrų įšaldytų lėšų ar ekonominių išteklių, priklausančių IV priedo 10 įraše nurodytam subjektui, įšaldymą arba leisti tam subjektui naudotis tam tikromis lėšomis ar ekonominiais ištekliais tokiomis sąlygomis, kokias kompetentingos institucijos laiko tinkamomis, nustačiusios, kad tokios lėšos ar ekonominiai ištekliai yra būtini:
                  
                              a)
                           
                           
                              siekiant vykdyti užduotis, susijusias su naftos ir dujų gręžinių eksploatavimo nutraukimu pagal tarptautinius standartus, pavyzdžiui, šalinti atliekas, atlikti teritorijos tvarkymo darbus, reikalingus dėl saugos ir aplinkos atkūrimo, teikti susijusią techninę pagalbą, sumokėti atitinkamus mokesčius ir muitus, taip pat atlyginimus ir socialines išmokas darbuotojams, arba
                           
                        
                              b)
                           
                           
                              siekiant anksčiau nei 2022 m. liepos 31 d. atlikti akcijų ar nuosavybės dalių perleidimą, būtiną norint anksčiau nei 2022 m. vasario 21 d. nutraukti sutartis, sudarytas su IV priedo 10 įraše nurodytu subjektu.“
                           
                        
            
         
         
            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 21 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  Žr. šio Oficialiojo leidinio p. 28.
         
            (2)  2013 m. gegužės 2 d. Tarybos reglamentas (ES) Nr. 401/2013 dėl ribojamųjų priemonių, taikomų atsižvelgiant į padėtį Mianmare / Birmoje, kuriuo panaikinamas Reglamentas (EB) Nr. 194/2008 (OL L 121, 2013 5 3, p. 1).
         
            (3)  2013 m. balandžio 22 d. Tarybos sprendimas 2013/184/BUSP dėl ribojamųjų priemonių atsižvelgiant į padėtį Mianmare / Birmoje (OL L 111, 2013 4 23, p. 75).